De Ziua Copilului, în cel mai mare cartier al Sucevei va fi dat în folosință un loc de joacă refăcut complet – cel din apropierea Bisericii ”Sf. Andrei”. Lucrările de modernizare se apropie de final, astfel încât copiii să se poată bucura de noile instalații de joacă și de suprafața elastică nouă, turnată în două straturi, mai mare decât era înainte.
„Cei mici se vor bucura în curând de un spațiu complet reamenajat pentru ei.
Locul de joacă are o suprafață de 690 mp, acoperită cu covor de tartan, iar pe lângă dotările aduse acestuia, refacem căile de acces, iluminatul și înlocuim băncile. Nu ne oprim aici. Continuăm!”, a spus viceprimarul Lucian Harșovschi, care a precizat că se lucrează și la un nou loc de joacă în zona de agrement de pe malul Sucevei, amintind și de cele 10 locuri de joacă care se modernizează prin cartiere.
Ca dotări, noul loc de joacă din zona Pieței Burdujeni are un complex de tobogane, echipament complex de cățărare, ansamblu de leagăne cu 4 locuri, carusel pentru copii cu dizabilități, carusel cu scaune, carusel cu figurine, balansoar simplu și scrânciob dublu, figurine pe arc.
Pe lângă căi de acces și iluminat, locul de joacă este prevăzut și cu bănci moderne din lemn, dar și cu coșuri pentru deșeuri.
Locul de joacă care urmează a fi dat în folosință este recomandat copiilor cu vârste între 3 și 15 ani.